CELEX: 62018TN0442
Language: el
Date: 2018-07-18 00:00:00
Title: Υπόθεση T-442/18: Προσφυγή της 18ης Ιουλίου 2018 — Aeris Invest κατά ΕΚΤ

3.9.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 311/15
            
         
      Προσφυγή της 18ης Ιουλίου 2018 — Aeris Invest κατά ΕΚΤ
      (Υπόθεση T-442/18)
      (2018/C 311/16)
      Γλώσσα διαδικασίας: η ισπανική
      
         Διάδικοι
      
      
         Προσφεύγουσα: Aeris Invest Sàrl (Λουξεμβούργο, Λουξεμβούργο) (εκπρόσωποι: S. Chimenos Minguella και G. Ferrer Gonzálvez, δικηγόροι)
      
         Καθής: Ευρωπαϊκή Κεντρική Τράπεζα
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τις αποφάσεις της Ευρωπαϊκής Κεντρικής Τράπεζας LS/MD/18/141 και LS/PT/2018/9, της 8ης Μαΐου και της 9ης Φεβρουαρίου 2018, αντιστοίχως· και
               
            
                  —
               
               
                  να καταδικάσει την Ευρωπαϊκή Κεντρική Τράπεζα στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Αντικείμενο της παρούσας προσφυγής είναι η ακύρωση της επιβεβαιωτικής αποφάσεως της Ευρωπαϊκής Κεντρικής Τράπεζας (στο εξής: ΕΚΤ) LS/MD/18/141, της 8ης Μαΐου 2018, σχετικά με αίτηση προσβάσεως σε έγγραφα της ΕΚΤ, καθώς και της προηγούμενης αποφάσεως της ΕΚΤ LS/PT/2018/9, της 9ης Φεβρουαρίου 2018, σχετικά με αίτηση προσβάσεως σε έγγραφα της ΕΚΤ.
      Προς στήριξη της προσφυγής της, η προσφεύγουσα προβάλλει πέντε λόγους.
      
                  1.
               
               
                  Με τον πρώτο λόγο ακυρώσεως υποστηρίζει ότι οι αποφάσεις της ΕΚΤ με τις οποίες δεν επιτράπηκε η πρόσβαση στα σχετικά έγγραφα δεν είναι επαρκώς αιτιολογημένες διότι δεν εξετάζουν δεόντως τους σκοπούς τους οποίους επιδιώκει ο νομοθέτης της Ένωσης ο οποίος προέβλεψε δικαίωμα προσβάσεως των φυσικών και νομικών προσώπων στα έγγραφα των ευρωπαϊκών οργάνων, στο πλαίσιο διαφανούς διαδικασίας και υπό το πρίσμα των αρχών της χρηστής διοικήσεως και της συμμετοχής στα κοινά σε επίπεδο Ένωσης. Επιπλέον, τα επιχειρήματα τα οποία προέβαλε η ΕΚΤ είναι γενικής φύσεως. Ομοίως, η ΕΚΤ δεν λαμβάνει υπόψη το ότι η γνωστοποίηση των ζητηθέντων εγγράφων δεν μπορεί να επηρεάσει με οποιοδήποτε τρόπο την εύρυθμη διεξαγωγή της διαδικασίας λήψεως αποφάσεων στον τομέα της εξυγιάνσεως των πιστωτικών ιδρυμάτων. Συγκεκριμένα, η ουσιαστική διαδικασία εξυγιάνσεως δεν έχει απλώς ήδη περατωθεί, αλλά έχει τεθεί υπό δικαστικό έλεγχο, οπότε η άρνηση προσβάσεως στα έγγραφα δυσχεραίνει τον ίδιο τον έλεγχο του Δικαστηρίου. Τέλος, οι αποφάσεις δεν λαμβάνουν υπόψη το ότι η πρόσβαση στα ζητηθέντα έγγραφα υποβλήθηκε με μόνο σκοπό την άσκηση του δικαιώματος στην αποτελεσματική δικαστική προστασία το οποίο αναγνωρίζεται από το άρθρο 47 του Χάρτη των Θεμελιωδών Δικαιωμάτων της Ευρωπαϊκής Ένωσης.
               
            
                  2.
               
               
                  Με τον δεύτερο λόγο ακυρώσεως υποστηρίζει ότι οι προσβαλλόμενες αποφάσεις αντιβαίνουν στο άρθρο 4, παράγραφος 1, στοιχείο γ', της αποφάσεως ΕΚΤ/2004/3, σχετικά με την πρόσβαση στα έγγραφα, καθόσον δεν επιτρέπουν την πρόσβαση στη ζητούμενη πληροφορία με την αιτιολογία ότι τα έγγραφα καλύπτονται, εν όλω ή εν μέρει, από το γενικό τεκμήριο περί μη προσβάσεως διότι πρόκειται για εμπιστευτικά έγγραφα τα οποία καλύπτονται από την υποχρέωση επαγγελματικού απορρήτου την οποία υπέχουν τα θεσμικά όργανα. Αυτό το γενικό τεκμήριο περί μη προσβάσεως δεν προβλέπεται ρητώς στην εφαρμοστέα τομεακή νομοθεσία και, ακόμη και αν προβλεπόταν, δεν θα είχε εφαρμογή διότι δεν επιτρέπεται η διασταλτική και αναλογική ερμηνεία των εξαιρέσεων στο δικαίωμα προσβάσεως.
               
            
                  3.
               
               
                  Με τον τρίτο λόγο ακυρώσεως υποστηρίζει ότι οι προσβαλλόμενες αποφάσεις αντιβαίνουν στο άρθρο 4, παράγραφος 1, στοιχείο γ', της αποφάσεως ΕΚΤ/2004/3, στον βαθμό που δεν επιτρέπουν την πρόσβαση της προσφεύγουσας στη ζητούμενη πληροφορία με την αιτιολογία ότι τα έγγραφα καλύπτονται, εν όλω ή εν μέρει, από το επαγγελματικό απόρρητο το οποίο ισχύει για τα θεσμικά όργανα, ενώ είναι αναγκαία στο πλαίσιο δικαστικού ελέγχου και η άρνηση της προσβάσεως καθιστά αδύνατη ή δυσχερή την δημόσια αποστολή απονομής δικαιοσύνης.
               
            
                  4.
               
               
                  Με τον τέταρτο λόγο ακυρώσεως υποστηρίζει ότι οι προσβαλλόμενες αποφάσεις αντιβαίνουν στο άρθρο 4, παράγραφος 1, στοιχείο α', δεύτερη και έκτη περίπτωση, της αποφάσεως ΕΚΤ/2004/3, καθόσον εκτιμούν ότι η γνωστοποίηση των πληροφοριών ενδέχεται να πλήξει το τραπεζικό σύστημα εν γένει.
               
            
                  5.
               
               
                  Με τον πέμπτο λόγο ακυρώσεως υποστηρίζει ότι οι προσβαλλόμενες αποφάσεις αντιβαίνουν στο άρθρο 4, παράγραφος 2, πρώτη περίπτωση, της αποφάσεως ΕΚΤ/2004/3, καθόσον κρίνουν ότι η γνωστοποίηση των ζητηθέντων εγγράφων και πληροφοριακών στοιχείων θα μπορούσε να επηρεάσει τα εμπορικά συμφέροντα της Banco Santander και να έχει αντίκτυπο στους μελλοντικούς ελέγχους.